**PRACOVNÝ LIST pre birmovancov**

4.8. IV. Boží príkaz: „Cti svojho otca i svoju matku.“

**Doplň chýbajúce slová**

1. Boh ťa pozýva ctiť si  *„............ svojho a .............. svoju, aby si dlho žil na zemi, ktorú ti dá Pán, Boh tvoj!“* (Ex 20,12). Týmto nám ukazuje poriadok lásky. (KKC 2197)
2. Boh si praje, aby ...................... a .................. boli zamerané na dobro manželov a na plodenie a výchovu detí.
3. ................. majú rovnakú dôstojnosť ako ich rodičia.
4. Dieťa nie je nárok, ale ................
5. Základom dobre fungujúcej rodiny sú ........................ Buduje ich dobrá komunikácia.
6. Dieťa preukazuje úctu svojim rodičom tým, že im prejavuje svoju ................ a vďačnosť.
7. Štvrté prikázanie sa vzťahuje nielen na rodičov, ale aj na všetkých, ktorým vďačíme za zabezpečenie života a sú pre nás prirodzenou ....................... – príbuzní, učitelia, vychovávatelia...

**Zamyslenie**

Ako by mala vyzerať rodina v Božom pláne? Koho obrazom je rodina? Cirkev učí, že rodina je domáca Cirkev, pretože je v nej vnútorná sila – Ježiš Kristus. Vďaka nemu sa rodina stáva spoločenstvom lásky a života. Čo podľa teba znamená spoločenstvo lásky a života?

Aká by mala byť kresťanská rodina podľa teba? Máš osobnú skúsenosť s takouto rodinou? Poznáš rodinu, kde sa navzájom majú radi a vzájomnú lásku si prejavujú navonok? Napíš, aké môžu byť vonkajšie prejavy lásky v rodine.

Základom dobre fungujúcej rodiny sú dobré vzťahy. Buduje ich dobrá komunikácia. Čo by mohlo zlepšiť vašu komunikáciu v rodine? Môžeš pre to niečo urobiť aj ty? Aj keď s rodičmi nemusíš vo všetkom súhlasiť, je úctivé si ich vypočuť. Keď nerozumieš domácim pravidlám a zákazom – pýtaj si vysvetlenie. Niektoré informácie si ťažšie odovzdávame priamo v rozhovore. Ľahšie sa nám píše... krátky lístok s vyznaním, odprosením, poďakovaním. Aké slová sa ťažko v rodine komunikujú?

Každé dobro vykonané v rodine je prejavom prítomnosti Krista. Čo symbolizuje prítomnosť Krista v tvojej rodine? (spoločné stolovanie, modlitba, kríž, stolovanie, hodnoty...) Vnímate ho vo vašom rodinnom živote a rozprávate sa o ňom? Čo vás ako rodinu navzájom spája a čo vám prekáža v spoločnom živote?

Sv. Otec František hovorí mladým: „aby láska prinášala ovocie, nezabudnite na korene. Aké sú vaše korene? Rodičia a najmä starí rodičia. Choďte k starým rodičom, urobí vám to dobre: položte im otázky, nájdite si čas, aby ste si vypočuli ich príbehy. (príhovor. Sv.o. Františka mladým na Slovensku 2021) Aký máš vzťah so starými rodičmi? Čím ťa obohacujú/môžu obohatiť?

Aký máš postoj voči autorite? Máš voči nej úctu? Alebo rešpekt, strach? Patrí autorite úcta, aj keď si to nezaslúži?

*„A bol im poslušný“* (Lk 2,51) - Božie slovo hovorí, že Ježiš bol svojim rodičom poslušný. Čo pre teba znamená poslušnosť? Aký má význam?

Keď dosiahneš vek dospelosti, aké budeš mať povinnosti voči rodičom?

Človeka neviaže svedomie vykonávať nariadenia civilnej moci, ak sú v protiklade

s požiadavkami mravného poriadku. O aké nariadenia môže ísť?

**Modlitba**

Dobrý Bože, pod tvoju ochranu odporúčam svojich rodičov. Chráň ich. Požehnávaj ich prácu a udržuj ich pri zdraví a živote. Daj im lásku a jednotu s tebou. Rozmnož ich vieru, dôveru v teba a lásku v srdci. Nech v tebe nájdu pravý pokoj. Amen. (podľa: [www.modlitba.sk](http://www.modlitba.sk))

**Aktivita**

* nájdem vhodnú situáciu, aby som napísal lístok rodičovi alebo povedal „mama/otec ľúbim ťa“, „odpusť mi, prosím Ťa“, „ďakujem ti“
* navštívim starých rodičov, venujem im svoj čas rozhovorom a počúvaním
* konkrétny prejav úcty voči učiteľovi alebo inej autorite

**Chýbajúce slová:** 1.otca, matku; 2. manželstvo a rodina; 3. Deti; 4. dar; 5. dobré vzťahy ; 6. lásku; 7. autoritou;